Remišová, Veronika, poslankyňa NR SR (2017-06-21):
Vážené dámy poslankyne, vážení páni poslanci, koaliční poslanci predložili do parlamentu návrh na prijatie uznesenia na uvoľnenie dlhovej brzdy. Ja poviem za nás takú jednu hlavnú výhradu. Ak by sme aj rozmýšľali o tom, či tie peniaze na výstavbu diaľnic uvoľniť alebo nie, museli by sme si byť istí, že táto vláda vie peniaze na diaľnice využívať efektívne. Ak nie, tak je to len ďalšie sypanie peňazí do čiernej diery. Žiaľ, vidíme, že za tejto vlády sa cesty, infraštruktúra, diaľnice stavali veľmi babrácky a za všetko spomeniem len tieto príklady: Vláda nie je schopná dostavať diaľnicu D1. Robert Fico sľuboval dokončenie do roku 2010, potom do roku 2013, potom do roku 2016, minulý rok v programovom vyhlásení vlády sa termín presunul na rok 2020, v programovom vyhlásení vlády. Teraz sa dokonca začína hovoriť, že diaľnica bude dostavaná v roku 2026. Úseky na povrchu sa u nás stavajú drahšie ako tunely v Nemecku. Ďalším príkladom babráctva vlády je diaľničný privádzač pri Žiline, ktorý vláda skrátka zabudla obstarať a diaľnica bude končiť budúci rok v poli. Nevieme dokedy, ako dlho bude končiť v poli, uvažuje sa o tom, ako spomínal kolega Heger, že sa tam spraví nejaká korčuliarska dráha. Bude to dosť drahá korčuliarska dráha. O výraznom meškaní sa hovorí aj v prípade tunela Višňové. Problémy sú pri obchvate Bratislavy. Vláda podpísala zmluvy so súkromným staviteľom diaľnice, hoci nemala odkúpené pozemky. Všetky pozemky stále nemá, chýbajú povolenia. Štátu hrozila buď obrovská pokuta, alebo ďalšie peniaze pre špekulantov a nakoniec vláda, však vieme, musela v skrátenom legislatívnom konaní prijať zákon o vyvlastňovaní alebo vydržaní pôdy. Je možné, keďže sme podávali návrh na Ústavný súd, je možné, že Ústavný súd vyhlási tento zákon za protiústavný. Vláda nakoniec zaplatí pokutu aj staviteľovi, aj špekulantom s pôdou. Obchvat Ružomberka. Obchvat Ružomberka v podstate mešká od roku 2013. Čo sa týka Národnej diaľničnej spoločnosti, ktorá je zodpovedná za stavbu diaľnic, Národná diaľničná spoločnosť je v absolútnom rozvrate. Za posledný rok sa tam vystriedali traja šéfovia. Národná diaľničná spoločnosť nevie spraviť jedno rozhodnutie, neustále mení víziu, neustále mení stratégiu, menia sa tam ľudia na dôležitých postoch. Takto sa diaľnice, s takýmto orgánom zodpovedným za správu diaľnic, stavať nedajú. A čo sa týka tej kondície, v akej je Slovensko, je pravda, že slovenská ekonomika prosperuje. Posledné roky vláda vyberá od ľudí a firiem výrazne viac peňazí na daniach ako v minulosti. A keby sa rozumne hospodárilo, mohla by výstavba a rekonštrukcia ciest a diaľnic pokračovať rýchlym tempom. Ako to už kolegovia spomenuli, vďaka dlhovej brzde máme nižšie úroky, môžeme si lacnejšie požičiavať peniaze, investori viac dôverujú Slovensku a to nám ušetrí každý rok veľké sumy, čo by však neplatilo, keby sme dlhovú brzdu zrušili alebo oklieštili. Čiže dávať možnosť, aby si táto vláda napožičiavala ďalšie peniaze, ktoré my všetci, naše deti, naše vnúčatá, ich deti, budú musieť splácať, my si myslíme, že je to, žiaľ, sypaním peňazí do čiernej diery. Hlavne, ako som povedala, táto vláda diaľnice stavať nevie. Ďakujem. (Potlesk.)